Arabia Saudită îngroapă tenisul în bani! Un miliard de euro pus la bătaie și un ultimatum
Arabii vor să facă revoluție în tenis.
Fondul de investiţii al Arabiei Saudite, PIF, a oferit un miliard de euro pentru fuziunea circuitelor ATP şi WTA şi a dat un ultimatum de 90 de zile pentru a accepta.
Acest nou circuit, potrivit ziarului The Telegraph, ar oferi premii egale în turneele masculine şi feminine, lucru care în prezent este rezervat doar pentru competiţiile de Grand Slam şi pentru unele turnee precum cele ATP Masters 1.000 şi WTA 1.000.
PIF investește masiv în sport
Cotidianul britanic subliniază că Andrea Gaudenzi, preşedintele circuitului ATP, a profitat în aceste zile de desfăşurarea turneului de la Indian Wells pentru a transmite această veste celor nouă turnee Masters 1.000 şi a primit deja sprijinul All England Club, organizatorul turneului de la Wimbledon, care vede cu ochi buni posibilitatea egalizării premiilor.
PIF, care a investit deja în alte sporturi, precum Formula 1 şi golf, cu circuitul LIV, a semnat în urmă cu câteva zile un acord cu ATP, pentru a devenit "sponsorul" turneelor de la Indian Wells, Miami, Madrid, Beijing, al Turneului Campionilor de la Torino şi al turneului Next Gen de la Jeddah, care reuneşte cei mai buni jucători sub 21 de ani.
Intenţia Arabiei Saudite este de a organiza un turneu Masters 1.000 pe propriul teritoriu, regatul dorind de asemenea să găzduiască Turneul Campioanelor (WTA Finals), care a avut loc anul trecut la Cancun (Mexic).
sursă: Agerpres
Urmăriți SPORT.RO și pe Google News